**Borovica himalájska** alebo **borovica štíhla** (lat. *Pinus wallichiana* alebo *Pinus excelsa*) je druh z rodu borovica (*Pinus*) z čeľade borovicovité (*Pinaceae*). 

Je to stále zelený ihličnatý strom. Rastie v Himalájach od Afganistanu po Nepál a po cédri himalájskom (*Cedrus deodara*) je to najvyšší strom Himalájí. Druhové meno nesie na počesť dánskeho botanika Nathaniela Walicha.

Opis
----

Borovica himalájska je vysoký strom, dorastajúci do výšky až 50 m, s rovným kmeňom s priemerom do 1 m (v prsnej výške) a so široko kužeľovitou korunou. Dožíva sa veku 300 až 400 rokov.

Borovica má v mladosti jemnú hladkú  borku, ktorá praská až vo vyššom veku a v doštičkách sa odlupuje. Mladé stromy rýchlo prirastajú a sú obyčajne praslenovito rozkonárené.

Púčiky sú podlhovasté, vajcovité, bielo živicové, dlhé 6 až 12 mm. Mladé konáriky sú modrozelené, lysé, voskovo oinovatené, ihlice rastú vo zväzočkoch po päť, najprv vzpriamene, neskôr visiace, modrozelené, dlhé až 18 cm a vytrvávajú na strome tri až štyri roky.

Samčie šištičky rastú v hustých zhlukoch na mladších vetvičkách, sú žltohnedej farby, dlhé 10 až 20 mm. Samičie šišky vyrastajú jednotlivo alebo vo zväzkoch (až po päť), sú dlho stopkaté, prehnuto valcovité, široké asi 3 cm, dlhé až 27 cm, obyčajne hojne živicové. V mladosti majú modrozelenú farbu, dozrievajú až na jeseň budúceho roka a sú svetlohnedé. Semenné šupiny majú tupý koncový tmavohnedý pupok (lumbo). Hnedé semená merajú 6 až 8 mm, majú ostrý okraj a šikmo uťaté krídlo, dlhé 15 až 20 mm. K opeľovaniu dochádza v priebehu apríla až júna.

Rozšírenie
----------

Borovica himalájska pochádza z pohorí Himaláje, Karakoram a Hindúkuš, je rozšírená od východného  Afganistanu na východ cez severný Pakistan,  Indiu, Nepál až po provinciu Jün-nan v juhozápadnej Číne. Rastie v horských údoliach v nadmorských výškach 1 800 až 4 300 m, zriedkavo zostupuje pod 1 200 m.

Ekológia
--------

Borovica himalájska je svetlomilná drevina, najviac jej vyhovujú ľahké, dobre priepustné kyslé až neutrálne pôdy a vyššia vzdušná vlhkosť. Uprednostňuje mierne podnebie so suchými zimami a vlhkými letami. Najviacej je rozšírená v suchších oblastiach vnútorných údolí, kde je reliéfom hôr potlačený účinok južného monzúnu. Medzi typické biotopy patria horské sutiny a ľadovcové predpolia, ale tvorí aj pôvodné lesy ako primárny druh, prípadne rastie v zmiešaných lesoch s  cédrom himalájskym (*Cedrus deodara*), ihličnanmi *Abies pindrow*, *Picea smithiana* a s vysokohorskou brezou *Betula utilis*.

Význam a využitie
-----------------

Borovica himalájska je jednou z najdôležitejších drevín Himalájí. Je to druh s veľmi cenným, výrazne živicovým, dobre opracovateľným a trvanlivým drevom, vhodným tak pre stolárstvo, ako aj na stavebné účely. Používa sa k výrobe dreveného uhlia ale slúži aj ako palivové drevo.

Terpentín získaný zo živíc borovice je antiseptický, vhodný na vnútorné použitie pri liečbe ochorení obličiek a močového mechúra ale aj na zábal a parný kúpeľ pri liečbe reumatických ochorení. Osvedčil sa pri liečbe chorôb slizníc a dýchacích ťažkostí, ako je kašeľ, nádcha, chrípka a tuberkulózy. Formou mastí sa používa na liečbu kožných ochorení, rán, vredov a popálenín.

Borovica je perspektívnou drevinou pre záhradnú architektúru pre svoj atraktívny vzhľad a veľké ozdobné šišky. Má vysokú odolnosť voči znečisteniu ovzdušia, znáša ho lepšie ako iné ihličnany.

Hrozby a choroby
----------------

K významným činiteľom koreňovej hniloby, ktoré vážne ohrozujú sadenice borovice himalájskej v lesných škôlkach, patria patogénne huby *Fusarium oxysporum*, *Rhizoctonia solani* a *Macrophomina phaseolina*. Tieto patogény často napádajú koncové korene mladých sadeníc, spôsobujú ich hnilobu, čím zabíjajú hostiteľa. Huby prenikajú do koreňovej epidermálnej bunkovej steny, rozkladajú ju a prežívajú prostredníctvom metabolizmu bunkového obsahu. Podľa štúdie sa druh *Fusarium oxysporum*, vyskytoval na ochorení koreňov až u 38,6% semenáčikov.

Pri prieskume gangrény ihličia, ktorý sa uskutočnil v roku 2010 v štáte Jammu a Kašmír, India, bol prvýkrát identifikovaný hubový patogén *Lophodermium macci* aj na borovici himalájskej. Predtým bol zaznamenaný len na  borovici hladkej (*Pinus strobus*). 

Významným patogénom pre borovicu himalájsku je aj trpasličie imelo *Arceuthobium minutissimum* a *Taxillus kaempferi*. Tieto drobné parazitické rastliny sú rozšírené v západnom a strednom Bhutáne.

Poškodzovanie stromov je jedným z deštruktívnych spôsobov správania ázijského  medveďa ušatého (*Ursus thibetanus*). Prieskum škôd na borovici himalájskej, ktoré sa uskutočnil v Kaghan Valley v Pakistane, ukázal, že zo skúmanej vzorky 1 081 dospelých stromov bolo poškodených 201. Z poškodených stromov bol 39 (19,4%) zničených úplne. Koncom zimnej sezóny medvede olupujú kôru stromov, ktorá im slúži ako potrava.

Galéria
-------

* Borovica himalájska; vetvička s ihličím Borovica himalájska; vetvička s ihličím
* Borovica himalájska; vrcholové konáre so šiškami Borovica himalájska; vrcholové konáre so šiškami
* Borovica himalájska; konár so šiškami Borovica himalájska; konár so šiškami
* Borovica himalájska; otvorená šiška Borovica himalájska; otvorená šiška
* Borovica himalájska; kmeň Borovica himalájska; kmeň
* Borovica himalájska; strom Borovica himalájska; strom

Referencie
----------

1. ↑  Farjon, A. 2013. Pinus wallichiana. The IUCN Red List of Threatened Species 2013: e.T42427A2979371.. Accessed on 23 December 2022.
2. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.84-85*. Bratislava : Univerzita Komenského, 2018.
3. ↑   *Pinus wallichiana A.B.Jacks.* [online]. POWO - Plants of the World Online, Kew, [cit. 2022-12-23]. Dostupné online. (anglicky)
4. 1 2 3 4  V. Větvička, V. Matoušová. *Stromy a kry*. Bratislava : Príroda, 1992.
5. 1 2 3 4 5  Gabriela Leugnerová. *PINUS WALLICHIANA A. B. Jacks. – borovice himálajská / borovica himalájska* [online]. BOTANY.CZ, 3. 7. 2007, [cit. 2022-03-30]. Dostupné online. (česky)
6. 1 2 3 4 5 6   *Pinus wallichiana / Himalayan white pine* [online]. American Conifer Society; National Office 8441 Wayzata Blvd. Suite 270 Golden Valley, MN 55426, [cit. 2022-03-31]. Dostupné online. (anglicky)
7. ↑   *Pinus Wallichiana* [online]. Plants For A Future, Registered Charity No.1057719,, [cit. 2022-03-30]. Dostupné online. (anglicky)
8. ↑   *Fungi Associated with Root Rot of Pinus wallichiana Seedlings in Kashmir* [online]. Science Alert; Office Number 112, Al Noor Building, near Bassam Center, P.O. Box 126208, Deira, Dubai, UAE, [cit. 2022-03-31]. Dostupné online. (anglicky)
9. ↑   *First Report of Needle Blight on Blue Pine (Pinus wallichiana) and Aleppo Pine (P. halepensis), Caused by Lophodermium macci, from Asia* [online]. Research Gate; Plant Pathology Journal 10(4), April 2011, [cit. 2022-04-01]. Dostupné online. (anglicky)
10. ↑   *Common needle, shoot, branch and stem diseases of conifer trees in Bhutan* [online]. Research Gate;, January 2007, [cit. 2022-04-01]. Dostupné online. (anglicky)
11. ↑   *Damages to Himalayan White Pine (Pinus wallichiana) by Asiatic Black Bear (Ursus thibetanus) in Kaghan Valley, Pakistan* [online]. MDPI; Forests 2021, 12, 1130, 2021, [cit. 2022-04-01]. Dostupné online. (anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Borovica himalájska**